MT Il-Ġurnal Uffiċjali tal-Unjoni Ewropea L 119/27

DEĊIŻJONI TA' IMPLIMENTAZZJONI TAL-KUMMISSJONI (UE) 2015/750

tat-8 ta' Mejju 2015

dwar l-armonizzazzjoni tal-banda ta' frekwenzi 1 452-1 492 MHz għas-sistemi terrestri li huma kapaċi jipprovdu servizzi ta' komunikazzjoni elettronika fl-Unjoni

(notifikata bid-dokument C(2015) 3061)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettri tar-radju) (1), u b'mod partikolari l-Artikolu 4(3) tagħha,

Billi:

(1) Ir-Regolamenti tar-Radju tal-Unjoni Internazzjonali tat-Telekomunikazzjoni (2) allokaw il-banda ta' frekwenza 1 452-1 492 MHz għas-servizzi tat-telefown fiss, tal-mowbajl (ħlief il-mowbajl aeronawtiku), tax-xandir u tax-xandir bis-satellita fuq bażi koprimarja fir-Reġjun 1, li jinkludi l-Unjoni. Huma jillimitaw l-użu tal-banda mis-servizz ta' xandir bis-satellita u s-servizz ta' xandir awdjo diġitali (Digital Audio Broadcasting — DAB).

(2) L-arranġament speċjali ta' Maastricht tal-2002, kif rivedut fl-2007 (3), jipprovdi qafas tekniku u regolatorju għall-użu ta' DAB terrestri (IT-DAB) fil-banda ta' frekwenza 1 452-1 479,5 MHz f'pajjiżi firmatarji inklużi l-Istati Membri kollha. Huwa jistabbilixxi wkoll proċeduri għal koordinazzjoni transfruntiera bejn t-T-DAB u s-servizzi ta' komunikazzjoni elettronika broadband bla fili.

(3) Id-Deċiżjoni 243/2012/UE tal-Parlament Ewropew u tal-Kunsill (4) li tistabbilixxi programm pluriennali tal-politika tal-ispettru tar-radju (RSPP) li jistabbilixxi l-mira li jiġu identifikati tal-inqas 1 200 MHz ta' spettru adatt għall-broadband bla fili fl-Unjoni sal-2015, inkluż l-ispettru li diġà qed jintuża, fuq il-bażi tal-inventarju tal-ispettru.

(4) Il-banda ta' frekwenza 1 452-1 492 MHz ġiet ddeżinjata għall-użu tax-xandir fl-Istati Membri, iżda l-użu tagħha kien pjuttost limitat. Ir-Rapport tal-Kummissjoni dwar l-inventarju tal-ispettru tar-radju (RSPP) (5) jikkonkludi li dan huwa sottoutilizzat fl-Unjoni u għandu jiġi użat mill-ġdid għas-servizzi ta' komunikazzjoni elettronika broadband bla fili skont l-RSPP fil-mira tal-ispettru. Madankollu, is-sistemi ta' xandir terrestri eżistenti għandhom ikunu protetti fuq medda twila ta' żmien, inkluż fil-każ li jiġu mġedda l-awtorizzazzjonijiet tagħhom.

(5) Fl-opinjoni tiegħu dwar l-isfidi strateġiċi li qed tħabbat wiċċha magħhom l-Ewropa biex tindirizza l-ispettru li dejjem qed tikber tal-broadband mingħajr fili (6), il-Grupp għall-Politika dwar l-Ispettru tar-Radju rrakkomanda li l-Kummissjoni tikkunsidra l-adozzjoni ta' miżuri kumplimentari biex jippromwovu aktar l-użu ta' banda ta' 1 452-1 492 MHz għal konnessjoni dixxendentali supplimentari, filwaqt li xorta jippermetti lill-Istati Membri biex jużaw parti minn din il-banda għal użi oħrajn, bħax-xandir.

(6) Fid-19 ta' Marzu 2014, skont l-Artikolu 4(2) tad-Deċiżjoni dwar l-Ispettru tar-Radju, il-Kummissjoni ħarġet mandat għall-Konferenza Ewropea tal-Amministrazzjonijiet Postali u tat-Telekomunikazzjonijiet (CEPT) biex tiżviluppa l-kundizzjonijiet tekniċi armonizzati fil-banda ta' frekwenzi 1 452-1 492 MHz għal servizzi ta' komunikazzjoni elettronika broadband bla fili fl-Unjoni.

(7) Fit-28 ta' Novembru 2014, bi tweġiba għal dak il-mandat, is-CEPT ippubblikat rapport tas-CEPT Nru 54 li ppropona l-armonizzazzjoni tal-banda ta' 1 452-1 492 MHz għal broadband bla fili għall-użu ta' broadband b'konnessjoni dixxendentali supplimentari, filwaqt li jippermetti lill-Istati Membri jadattaw għaċ-ċirkostanzi nazzjonali f'partijiet tal-banda (bħal 1 452-1 479,5 MHz) għal xandir terrestri. Downlink supplimentari huwa ta' użu downlink biss meta l-ispettru fi ħdan il-banda jintuża għal trażmissjoni unidirezzjonali minn stazzjon bażi li jipprovdi servizzi ta' komunikazzjoni elettronika, flimkien ma' użu tal-ispettru f'banda oħra ta' frekwenzi.

(8) Użu downlink biss fil-banda ta' frekwenzi armonizzata 1 452-1 492 MHz għal servizzi ta' komunikazzjoni elettronika broadband bla fili hija importanti fl-indirizzar ta' simetrija tat-traffiku tad-dejta permezz tat-tisħiħ tal-kapaċità ta' broadband bla fili ta' downlink fis-sistema. B'kont meħud ukoll tal-prinċipji tan-newtralità tat-teknoloġija u tas-servizz, dan jiffaċilita wkoll il-koeżistenza ma' servizzi ta' xandir terrestri diġà eżistenti fl-istess banda, li jistgħu ma jkunux konformi mal-kundizzjonijiet tekniċi stabbiliti minn din id-Deċiżjoni. Għalhekk, l-Istati Membri għandhom jallokaw il-banda ta' frekwenzi fuq bażi mhux esklussiva li t-tipi kollha ta' servizzi ta' komunikazzjoni elettronika u jiżguraw il-koeżistenza tas-servizzi skont iċ-ċirkostanzi nazzjonali u f'konformità ma' ftehimiet internazzjonali.

(9) Il-forniment ta' servizzi ta' komunikazzjoni elettronika broadband bla fili fil-banda ta' 1 452-1 492 MHz għandha tkun ibbażata fuq tqassim tal-kanali armonizzati komuni u kundizzjonijiet tekniċi minimi (l-inqas restrittivi) biex jitrawwem is-suq uniku, tiġi mmitigata l-interferenza dannuża u tiġi żgurata koordinazzjoni tal-frekwenza.

(10) Huma meħtieġa kundizzjonijiet u prinċipji tekniċi komuni biex tiġi żgurata l-koeżistenza bħala protezzjoni xierqa bejn is-servizzi tal-komunikazzjoni elettronika broadband bla fili u t-T-DAB fi ħdan il-banda ta' 1 452-1 492 MHz, u bejn dawn is-servizzi f'din il-banda u użi oħra f'baned li jmissu magħhom, inkluż ir-rilejs tattiċi tar-radju, il-konnessjonijiet fissi kkordinati u t-telemetrija ajrunawtika. Hemm ħtieġa potenzjali għal miżuri nazzjonali addizzjonali biex tiġi żgurata l-koeżistenza ma' użi f'baned li jmissu ma' xulxin, bħal konnessjonijiet fissi mhux koordinati.

(11) Jista' jkun li jkunu meħtieġa arranġamenti bejn l-amministrazzjonijiet biex tiġi żgurata l-implimentazzjoni tal-parametri stabbiliti b'din id-Deċiżjoni sabiex tiġi evitata l-interferenza ta' ħsara u sabiex jittejbu l-effiċjenza tal-ispettru u l-konverġenza fl-użu tal-ispettru. Ir-Rapport tas-CEPT nru 54 jistabbilixxi l-kundizzjonijiet u l-prinċipji tekniċi għal koordinazzjoni transfruntiera bejn is-servizzi ta' komunikazzjoni elettronika broadband bla fili u t-T-DAB u s-servizzi tat-telemetrija ajrunawtika fil-banda bejn 1 452-1 492 MHz, inkluż fil-fruntieri tal-Unjoni.

(12) L-użu tal-banda ta' frekwenzi bejn 1 452 u 1 492 MHz minn applikazzjonijiet oħra f'pajjiżi terzi, soġġetti għal ftehimiet internazzjonali, jista' jillimita l-introduzzjoni u l-użu tagħha mis-servizzi ta' komunikazzjoni elettronika broadband bla fili f'xi Stati Membri. Dawn l-Istati Membri għandhom jieħdu l-passi kollha meħtieġa sabiex jitnaqqsu kemm jista' jkun it-tul u l-firxa ġeografika ta' dawn il-limitazzjonijiet mill-aktar fis possibbli u għandhom ifittxu l-għajnuna tal-Unjoni, fejn ikun hemm bżonn, skont l-Artikolu 10(2) tal-RSPP. Huma għandhom jinnotifikaw lill-Kummissjoni dwar dawn il-limitazzjonijiet skont l-Artikoli 6(2) u 7, u l-informazzjoni għandha tiġi ppubblikata f'konformità mal-Artikolu 5 tad-Deċiżjoni dwar l-Ispettru tar-Radju.

(13) Għalhekk, il-miżuri previsti f'din id-Deċiżjoni għandhom jiġu applikati fl-Unjoni kollha, u għandhom jiġu implimentati mill-Istati Membri sabiex jiġi żgurat l-użu tal-banda ta' 1 452-1 492 MHz għal servizzi ta' komunikazzjoni elettronika broadband bla fili skont l-RSPP fil-mira tal-ispettru. L-Istati Membri għandhom jirrappurtaw lill-Kummissjoni dwar l-implimentazzjoni ta' din id-Deċiżjoni u l-użu tal-banda sabiex tiġi ffaċilitata l-evalwazzjoni tal-impatt tagħha fil-livell tal-UE kif ukoll reviżjoni f'waqtha tagħha, meta jkun meħtieġ.

(14) Il-miżuri previsti f'din id-Deċiżjoni huma konformi mal-opinjoni tal-Kumitat tal-Ispettru tar-Radju,

ADOTTAT DIN ID-DEĊIŻJONI:

Artikolu 1

Din id-Deċiżjoni għandha l-għan li tarmonizza l-kundizzjonijiet għad-disponibbiltà u l-użu effiċjenti tal-banda ta' 1 452-1 492 MHz għal sistemi terrestri li huma kapaċi jipprovdu servizzi ta' komunikazzjoni elettronika fl-Unjoni.

Artikolu 2

1. L-Istati Membri għandhom jallokaw u jqiegħdu għad-dispożizzjoni, fuq bażi mhux esklussiva, il-banda ta' frekwenzi 1 452-1 492 MHz għas-sistemi terrestri li huma kapaċi jipprovdu servizzi ta' komunikazzjoni elettronika, skont il-parametri mogħtija fl-Anness sa mhux aktar tard minn sitt xhur wara d-data ta' notifika ta' din id-Deċiżjoni.

2. L-Istati Membri għandhom jiżguraw li s-sistemi terrestri msemmija fil-paragrafu 1 jagħtu l-protezzjoni xierqa lil:

(a) sistemi f'baned li jmissu ma' xulxin; kif ukoll

(b) sistemi ta' xandir terrestri li joperaw fi ħdan il-banda ta' frekwenzi 1 452-1 479,5 MHz skont awtorizzazzjoni fis-seħħ fil-jum tan-notifika ta' din id-Deċiżjoni jew għal tiġdid sussegwenti ta' din l-awtorizzazzjoni u f'konformità mal-parametri stabbiliti permezz tal-Arranġament Speċjali ta' Maastricht tal-2002, kif rivedut fl-2007.

3. L-Istati Membri għandhom jiffaċilitaw il-ftehimiet tal-koordinazzjoni transfruntiera sabiex jagħmlu possibbli l-operat tas-sistemi msemmija fil-paragrafu 1, filwaqt li jqisu l-proċeduri u d-drittijiet regolatorji eżistenti.

Artikolu 3

L-Istati Membri ma għandhomx ikunu marbutin bl-obbligazzjonijiet taħt l-Artikolu 2 f'żoni ġeografiċi fejn il-koordinazzjoni mal-pajjiżi terzi tirrikjedihom jiddevjaw mill-parametri fl-Anness. Huma għandu jkollhom l-għan li jitnaqqas kemm jista' jkun it-tul ta' żmien u l-ambitu ġeografiku ta' din id-devjazzjoni.

Artikolu 4

L-Istati Membri għandhom jirrapportaw dwar l-applikazzjoni ta' din id-Deċiżjoni sa mhux aktar tard minn disa' xhur wara d-data tan-notifika.

L-Istati Membri għandhom jissorveljaw l-użu tal-banda ta' frekwenza 1 452-1 492 MHz, u għandhom jirrappurtaw is-sejbiet tagħhom lill-Kummissjoni meta jintalbu jew fuq inizjattiva tagħhom stess sabiex ikun hemm żmien biżżejjed għar-reviżjoni ta' din id-Deċiżjoni, meta jkun meħtieġ.

Artikolu 5

Din id-Deċiżjoni hija indirizzata lill-Istati Membri.

Magħmul fi Brussell, it-8 ta' Mejju 2015. Għall-Kummissjoni Günther OETTINGER Membru tal-Kummissjoni

(1) ĠU L 108, 24.4.2002, p. 1.

(2) Jinstabu taħt: http://www.itu.int/pub/R-REG-RR

(3) Special Arrangement of the European Conference of Postal and Telecommunications Administrations (CEPT) relating to the use of the band 1 452-1 479,5 MHz for Terrestrial Digital Audio Broadcasting (TDAB), Maastricht, 2002, Constanta, 2007 (MA02revCO07).

(4) Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta' Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

(5) Report from the Commission to the European Parliament and the Council on the Radio Spectrum Inventory (COM(2014) 536 finali).

(6) Dokument RSPG 13-521 Rev 1.